Lea Wermelin (S), 2025-12-04:
Tak for det.
Med lovforslaget her i dag tager vi et meget stort og vigtigt skridt i at få den sundhedsreform, som vi har besluttet, til at virke i praksis.
Det er en sundhedsreform, der har som formål at styrke det nære sundhedsvæsen og dermed sørge for, at vi får mindre ulighed i sundhed og højere kvalitet tæt på borgerne i alle dele af Danmark.
Det almenmedicinske tilbud eller vores egen læge, almen praksis, spiller en central rolle i fremtidens nære sundhedsvæsen.
Flere opgaver kommer til at skulle løses tæt på borgerne frem for på de store hospitaler, og fordi vi har dygtige læger i almen praksis, som vi tror på kan løfte opgaven, kommer de selvfølgelig også til at spille en meget og endnu mere central rolle i fremtidens sundhedsvæsen.
Det giver os nogle opgaver, vi skal løse.
Vi skal uddanne flere læger, så vi kan få flere ud i almen praksis.
Vi skal fordele dem bedre, så flere kommer derhen, hvor borgerne er mest syge, og vi skal sikre høj og ensartet kvalitet på tværs af landet.
Når almen praksis i fremtiden får så vigtig en rolle, er det også helt afgørende, at alle danskere adgang til en læge tæt på, ikke mindst de mange kronikere, der bl.a. kan se frem til nye kronikerpakker, hvor egen læge skal spille en central rolle.
Derfor tog vi allerede før sommerferien et første vigtigt skridt ved at vedtage en lov, som baner vejen for en langt bedre og mere retfærdig fordeling af læger på tværs af landet, så de i langt højere grad kommer til de dele af landet, hvor behovet er størst.
Samtidig gav vi også regionerne flere værktøjer til at sikre lægedækning de steder, hvor det ikke har været muligt at finde en alment praktiserende læge.
Med dagens lovforslag kigger vi nærmere på, hvad det fremover er, vi skal kunne forvente af det almenmedicinske tilbud.
Formålet er at styrke og udvikle almen praksis, så den i fremtiden bliver i stand til at varetage flere opgaver, og det er vigtigt for os alle sammen og for patienterne.
Konkret bliver der med lovforslaget lagt op til, at Sundhedsstyrelsen skal kunne fastsatte krav og opgaver til det almenmedicinske tilbud i den nationale opgavebeskrivelse med en basisfunktion for det almenmedicinske tilbud.
På den måde kan der laves fælles ensartede krav på tværs af landet, og samarbejdet kan løbende tilpasses og udvikles.
Her er det nok særlig vigtigt at fremhæve forslaget om differentieret honorar.
Det vil være sådan, at honoraret fremover vil blive differentieret ud fra patienternes behandlingsbehov.
Kort sagt skal de læger, der har flest syge patienter, også have en højere honorering.
Det kan give mere tid til patienter med f.eks. kroniske sygdomme, fordi læger med mange patienter vil kunne tage færre patienter, uden at de mister indkomst.
Det er så heller ingen hemmelighed, at forslaget her hen over sommeren vakte en vis debat, da det var i høring.
Og jeg er glad for, at vi nu har fælles forståelse og med lovforslaget kan sætte en fælles ny retning.
For Socialdemokratiet er lighed i sundhed et helt centralt mål.
Med det tidligere lovforslag om fordeling af læger og med lovforslaget i dag om at sikre høj kvalitet og samarbejde i hele landet mener jeg, at vi har taget to meget vigtige skridt, og vi glæder os til at følge resten til dørs.
Så vi kan selvfølgelig støtte lovforslaget og glæder os til, at det bliver til virkelighed.